Henning Hyllested (EL), 2011-12-13:
Jeg siger mange tak.
Som sagt er cabotagereglerne indviklede.
Vi har ingen illusion om, at man fuldstændig får lagt det ned, men vi tror på, at man kan komme langt med kontrol.
Derfor er vi også glade for, at der bliver afsat de her penge til politiet.
Vi forestiller os selvfølgelig, at de bliver dedikeret direkte til politiets Tungvognssektion, som jo er dem, der tager sig af kontrollerne af lastbiltransporter i det her land.
Det er slet ikke vores opfattelse, og det er ikke den virkelighed, vi hører om fra branchen og fra chaufførerne rundtomkring på landevejene, tværtimod.
Det, som fru Anne Baastrup siger, er rigtigt: Når man kommer til Tyskland, er det oplevelsen, at man bliver hevet ind fem gange i løbet af en transport ned over Tyskland, hvorimod der i Danmark går år imellem, at man bliver taget.
Så der er ingen tvivl om, at vi vil holde et rigtig godt øje med de penge, vi har fået bevilget, og vi vil holde et rigtig godt øje med, om Rigspolitiet i den her forbindelse rent faktisk også gør det, de bliver sat til, også for de øgede midler, der nu er bevilget.
Vi er glade for det forslag og glade for at være med i det forslag til vedtagelse, som er blevet læst op.
Vi er især glade for, at man nu langt om længe lægger op til at få nedsat det nævn, som skal påse, at overenskomstkravet i godsloven og i busloven rent faktisk overholdes.
Vi ser frem til, at vi kan nedsætte det nævn, når vi igen i februar skal behandle lov om godskørsel og lov om buskørsel.
Så med den tilkendegivelse skulle der ikke være tvivl om, at Enhedslisten synes, vi er kommet ret langt på det her felt.
Spørgsmålet om social dumping er som bekendt, lad os bare kalde det hjerteblod for Enhedslisten.
Hvis man kigger de høringssvar igennem, som ligger til det forslag, vi behandlede tidligere på dagen, L 47, vil man se, at der i branchen – og branchen er jo de mange arbejdsgiverorganisationer og fagbevægelsen på området – er et meget, meget stort ønske om, at der rent faktisk bliver ryddet op i henseende til social dumping.
Det er selvfølgelig, fordi det burde være naturligt, og det skal også være sådan, at man sikrer lige forhold og sikrer, at der ikke er nogen konkurrenceforvridning, at der er lige vilkår, og at man kan forsvare danske overenskomster, danske arbejdspladser og også danske lønninger.
Det er fuldstændig naturligt.
Derfor er vi selvfølgelig også rigtig glade for, at vi fra Enhedslistens side i forbindelse med finanslovforhandlingerne var i stand til at indgå en aftale med regeringen om en meget, meget forøget indsats mod social dumping.
Vi fik afsat 65 mio. kr., og vi fik både i finansåret 2012 og 2013 afsat 10 mio. kr. direkte dedikeret til politiets øgede kontrolindsats med det her område.
Vi er også glade for, at der i forbindelse med finanslovaftalen blev nedsat et udvalg, som skal se på at lave yderligere tiltag på området, fordi vi selvfølgelig erkender, at det, vi blev enige om, og det, vi fik bevilget penge til, slet ikke er nok.
Sagen er, at det her i virkeligheden truer hele erhvervet – det har jeg også sagt tidligere på dagen – det truer chaufførerne, de danske chauffører, og på den måde truer det de danske arbejdspladser, de danske lønninger, og det truer i virkeligheden hele overenskomstsystemet på transportområdet.
Der er ingen tvivl for os om, at den rigtig store skurk i spillet omkring social dumping er EU.
Det er EU's indre marked med dets regler om fri bevægelighed for personer og for gods eller varer, som det hedder.
Det er jo i bogstaveligste forstand fuldstændig integreret, når vi snakker transportområdet, hvor man jo altså netop fragter folk og gods samtidig og personer fragter gods over grænserne.
EU er det helt store dyr i åbenbaringen, men det er et vilkår; det må vi bekæmpe.
Vi kæmper vores daglige kamp mod EU og mod EU's indre marked, men det her er et af de afledte problemer, som vi har af EU og EU's indre marked.
Området er fyldt med indviklede regler, som jo også gør kontrollen meget, meget vanskelig.
Må man ikke sige det, hr. formand?
Det er et slags say, som det hedder på engelsk.